Mawra sa sit storiku jew mużew ta’ Heritage Malta għadha possibbli anke jekk dawn huma magħluqa. L-aġenzija aġġornat is-sit elettroniku tagħha biex il-pubbliku jista’ jżur dawn il-postijiet mill-kumdità tad-dar f’esperjenza virtwali u b’kontenut interattiv. Il-kap eżekuttiv, Noel Zammit, qal li dan hu dmir ċiviku tagħhom f’dan iż-żmien. Is-sit elettroniku tal-aġenzija Heritage Malta qed joffri perspettivi uniċi tat-teżori storiċi fil-gżejjer Maltin permezz tat-teknologija virtwali li biha tistħajlek qed iżżur dawn is-siti. Il-Kap Eżekuttiv ta’ Heritage Malta, Noel Zammit qal li minħabba l-għeluq tal-mużewijiet u siti storiċi sakemm tgħaddi l-imxija tal-Covid19, is-sit elettroniku tal-aġenzija ġie aġġornat b’esperjenza virtwali ta’ 35 sit storiku. “Biddlina l-istrateġija tagħna biex minflok nilqgħu in-nies ġol-mużewijiet, imorru aħna id-dar għandhom, u dan qed jagħmluh b’numru ta’ iniżjattivi u b’esperjenzi virtwali, wieħed jista’ jidħol fis-sit elettroniku ta’ heritage Malta jagħfas fuq virtual experience u hemm jista jżur is-siti u mużewijiet b’mod virtwali bil-laptop, tablet jew smart phone,” spjega Noel Zammit. Is-Sur Zammit qal li Heritagemalta.com qed tipprovdi angolaturi ġodda li għandhom jinteressaw anki lill-persuni li jkunu diġà żaru dawn is-siti storiċi. Għaldaqstant wieħed jista’ jagħżel li jmur mawra fil-palazz tal-Granmastru fil-Belt jew iżur il-katakombi f’Ta Bistra l-Mosta, jindaga it-tempji preistoriċi jew jesplora xi mużew li qatt ma jkun daħal fih. Is-sit fih tours virtwali, informazzjoni animata, ritratti, videos u kontenut interattiv. Bit-tama li jkattru s-suċċess tal-passaport ta’ Heritage Malta għall-istudenti Maltin li qal issarraf f’iżjed minn 100,000 żjara fis-siti u mużewijiet, Heritage Malta varat ukoll sezzjoni virtwali għat-tfal b’ kompetizzjonijiet b’temi kulturali u materjal ieħor edukattiv.